মেলেনি ছুটি, নিউটাউনের রাস্তায় ছুরি হাতে ছুটছেন সরকারিকর্মী, কোপ সহকর্মীদের

ওয়েব ডেস্ক: বৃহস্পতিবার অফিস টাইম পেরিয়েছে সবে। সরকারি দফতরে কাজের ব্যস্ততা। নিউটাউনের (Newtown) কারিগরি ভবনে চাকরি, প্রশিক্ষণ সংক্রান্ত বিষয়ের জন্য জেলা থেকে অনেকেই আসেন। সেরকমই হাজির কয়েকজন। সেসময় ওই সরকারি অফিসের বাইরে ঘটল ভয়ঙ্কর ঘটনা। ছুরি হাতে ছুটছেন সরকারি কর্মী। একের পর এক সহকর্মীকে ছুরি দিয়ে কোপ বসাচ্ছেন। তাঁদের বাঁচাতে নিরাপত্তারক্ষীরা ছুটে এলে তাঁদের উপরও কোপ বসানো হয়। দ্রুত খবর দেওয়া হয় পুলিশ। শেষমেষ পুলিশ ঘিরে ধরে তাঁকে নিরস্ত্র করে গ্রেফতার করে। টেকনোসিটি থানায় নিয়ে যাওয়া হয়েছে ওই যুবককে।

পুলিশ সূত্রে জানা গিয়েছে, ছুটি নিয়ে বিবাদের জেরেই এই ঘটনা ঘটেছে বলে প্রাথমিক তদন্তে উঠে এসেছে। তাঁর ছুটির আবেদনের ফাইল আটকানো হয়েছে বলে অভিযোগ যুবকের। তাঁর মানসিক সমস্যা রয়েছে বলেও মনে করা হচ্ছে। ঘটনায় তিনজন আহত।

আরও পড়ুন: তরুণীদের কুপ্রস্তাব, সোশ্যাল মিডিয়ায় পোস্ট করা ভিডিও দেখে গ্রেফতার ১

এই ঘটনায় নিউটাউনে চাঞ্চল্য ছড়িয়ে পড়ে। এরকম হতে পারে কেউ আঁচ করতে পারেননি। পুলিশ তদন্ত শুরু করেছে।